CONVENI DE COL·LABORACIÓ ENTRE L’AJUNTAMENT DE SOLSONA I LA FUNDACIÓ DE L’ACADÈMIA INTERNACIONAL DE MÚSICA DE SOLSONA – AIMS FESTIVAL

Solsona, 16 de maig de 2016

REUNITS

D’una banda, David Rodríguez i González, alcalde de l’Ajuntament de Solsona, amb seu al carrer del Castell, 20, 25280 Solsona i CIF núm. P2525700G.

I, de l’altra, Peter Thiemann, en representació/com a president de la Fundació de l’Acadèmia Internacional de Música de Solsona – AIMS Fundació, amb seu a carrer Quatre Vents, 38, 08197 Sant Cugat del Vallès i CIF núm. G66652660.

EXPOSEN

I. Que, des de l’any 2002, se celebra a Solsona l’Acadèmia Internacional de Música de Solsona. AIMS és una Acadèmia Internacional de Música d’alt nivell i de la qual en neix el principal Festival Pedagògic de Catalunya. És un projecte de descentralització i democratització cultural, un espai de creació musical i un punt de trobada de joves talents d’arreu del món.

II. Que, a partir de l’edició del proper any 2016, l’organització de l’Acadèmia Internacional de Música de Solsona (en endavant, l’Acadèmia) anirà a càrrec de la Fundació de l’Acadèmia Internacional de Música de Solsona – AIMS Fundació (en endavant, AIMS – Fundació).

III. Que l’Ajuntament de Solsona (en endavant, l’Ajuntament) ha col·laborat tradicionalment amb l’organització de l’Acadèmia, tant a nivell econòmic com a nivell d’infraestructura.

IV. Que, atesa la voluntat de l’Ajuntament de continuar col·laborant amb l’organització de l’Acadèmia, és voluntat de les parts avui reunides formalitzar un conveni de col·laboració que fixi les condicions a través de les quals es concretarà la col·laboració de l’ens municipal, un conveni que es formalitza en els següents

PACTES

Primer. L’Ajuntament cedirà a l’Acadèmia aquelles instal·lacions municipals necessàries per al bon desenvolupament de la mateixa i que es concreten en el Teatre Comarcal del Solsonès i l’Escola Municipal de Música de Solsona i, si escau, la Sala Polivalent.

Per fer efectiva aquesta cessió, AIMS – Festival comunicarà a l’Ajuntament les dades de celebració de l’Acadèmia amb la màxima anticipació possible, per tal de fer-ne efectiva la reserva.

Segon. L’Ajuntament autoritzarà la utilització de la via pública per a la realització dels concerts i espectacles d’AIMS al carrer. Com en l’acord anterior, AIMS – Festival comunicarà a l’Ajuntament les dades de celebració d’actes a la via pública, per tal de fer-ne efectiva la reserva. En tot cas, es procurarà que no coincideixin amb altres activitats i es garantirà el pas dels serveis i vehicles d’emergència.

Tercer. L’Ajuntament col·laborarà amb AIMS – Fundació per mitjà de la brigada municipal per al trasllat dels instruments i altres estris necessaris per a l’activitat pedagògica i també per a aquells concerts i audicions que es duguin a terme al municipi de Solsona.

Quart. L’Ajuntament posarà a disposició d’AIMS – Fundació els serveis municipals de premsa i comunicació per facilitar la difusió de l’Acadèmia. Autoritzarà l’ús també de la fotocopiadora de les dependències municipals per a la realització de còpies de les partitures i de la resta de material pedagògic necessari per a l’Acadèmia.

Cinquè. L’Ajuntament assumirà la despesa corresponent a l’estada i manutenció d’alumnes i de professors, fins a un màxim de 28.000,00 € i sempre i quan sigui en establiments del municipi de Solsona. Per a fer front a part d’aquesta despesa, l’Ajuntament tramitarà una sol·licitud de subvenció a la Diputació de Lleida.

Sisè. Amb motiu de la inauguració de l’Acadèmia, l’Ajuntament oferirà un petit refrigeri als participants.

Setè. Com a contrapartida a les obligacions que assumeix l’Ajuntament, aquest ens figurarà com a col·laborador principal en tot el material informatiu i de difusió de l’Acadèmia.

Vuitè. AIMS – Festival es compromet a fer un bon ús de les instal·lacions, equipaments i materials que se li cedeixin en virtut del conveni que avui se signa.

Novè. AIMS – Festival es compromet també a continuar amb les activitats AIMS al carrer i AIMS social, com a mitjans per apropar la música a un elevat nombre de col·lectius.

Desè. El conveni tindrà una vigència de sis anys, transcorreguts els quals es prorrogarà tàcitament per anualitats si cap de les parts el denuncia amb una anterioritat mínima de dos mesos.

I, en prova de conformitat, signen aquest document per triplicat al dia i lloc esmentats al començament d’aquest document.

